Коми Республикаса Юралысь Вячеслав Гайзер чолӧмаліс Станислав Волженцевӧс Чехияын лызьӧн вермасьӧмъяс кузя Мирса Кубокын шедӧдӧм эзысь медальӧн.

«Тіян вермасьӧм бӧрся видзӧдісны республикаын лызь спорт ставӧн радейтысьяс! Кужӧмӧн да зільӧмӧн Ті мунінныд ассьыныд этап да пуктінныд ыджыд пай Россияса командалӧн вермӧмӧ», - гижӧма телеграммаын.

Чолӧмалана телеграммаын В.Гайзер сідзжӧ пасйис, мый странаын Коми Республика пыр нималіс лызь спортӧн, да сиис спортсменъяслы шедӧдны выль вермӧмъяс.

\*\*\*С.Волженцев босьтіс Мирса Кубоклӧн эстафетаын 2 места, мый муніс Ново Место карын (Чехия). Станислав котӧртіс эстафетаын мӧд этап (пелотон) 4\*10 км классикаӧн Россияса медводдза сборнӧй командаын. Вермасьӧмъясын Россияса сборнӧй командаӧс панйис да медводдза места босьтіс Норвегияса команда.

Россияса командаын котӧртісны Дмитрий Япаров, Станислав Волженцев, Константин Главатских, Максим Вылегжанин.